Bangsbo Blomsterfestival fejrer i pinsen 25 års jubilæum og forventningerne er sat højt, da blomsterfestivalen traditionelt trækker gæster til også fra udlandet.

Efter to år uden blomster i den gamle park, Bangsbo Botaniske Have, i Frederikshavn gør frivillige fredag klar til at åbne for publikum igen. Bangsbo Blomsterfestival besøges hvert år af op til 6000 plante- eller haveinteresserede fra hele landet samt Sverige og Norge. Og arrangørerne håber, at mange igen har lyst til at kigge forbi. - Vi håber på, at folk kommer forbi og ser de mange skønne og anderledes blomster og planter, som man ikke kan købe i supermarkederne. siger Herluf Johansen, der er næstformand i Bangsbo Botaniske Have. Han tilføjer, at han har tjekket vejrudsigten, og den skulle efter sigende vise sig fra den gode side. Festivalen åbner lørdag og fortsætter til og med søndag.